b"\n_START_ARTICLE_\nGilda\n_START_SECTION_\nArgument\n_START_PARAGRAPH_\nEl jugador d'estar per casa Johnny Farrell (Glenn Ford) arriba a Buenos Aires, Argentina. Ballin Mundson (George Macready), el propietari d'un casino i persona indesitjable, el salva d'un pistoler, i el converteix en la seva m\xc3\xa0 dreta en el negoci que regenta. No obstant aix\xc3\xb2, la relaci\xc3\xb3 entre els dos homes, que es basa en una m\xc3\xbatua desconfian\xc3\xa7a i falta d'escr\xc3\xbapols, es ressent definitivament quan Mundson torna d'una abs\xc3\xa8ncia, acompanyat de Gilda (Rita Hayworth), a qui ha conegut en el viatge i amb la qual s'ha casat. Farrell havia tingut anys enrere una relaci\xc3\xb3 amb aquesta dona, extremadament sensual i atractiva, per\xc3\xb2 a la qual va acabar odiant. La nova relaci\xc3\xb3 entre Farrell i Gilda est\xc3\xa0 plena d'emocions i retic\xc3\xa8ncies, de sentiments i de retrets, i es torna m\xc3\xa9s estranya quan sobtadament Mundson desapareix.\n_START_SECTION_\nComentaris\n_START_PARAGRAPH_\nUn film m\xc3\xadtic que ha generat una llegenda que ha arribat a imposar-se per sobre dels seus propis valors. Melodrama amb alguns tints negres que mostra el delirant erotisme de Rita Hayworth (des del seu striptease de guants fins a l'ambigua bufetada que li propin\xc3\xa0 Glenn Ford), que va aconseguir transcendir el conjunt, proporcionant-li un encant i una aur\xc3\xa8ola que el temps no ha aconseguit erradicar. M\xc3\xa9s enll\xc3\xa0 del seu valor estrictament art\xc3\xadstic, aquest drama passional es va convertir en una icona de la hist\xc3\xb2ria del cinema. La d\xc3\xa8cada dels quaranta va produir pel\xc2\xb7l\xc3\xadcules molt millors, per\xc3\xb2 el simbolisme i est\xc3\xa8tica de Gilda la van convertir, encara avui, en una obra imprescindible._NEWLINE_Gilda va impactar de tal manera en els espectadors de l'\xc3\xa8poca, que la primera experi\xc3\xa8ncia at\xc3\xb2mica de la postguerra, la bomba llan\xc3\xa7ada pels nord-americans sobre l'atol Bikini, va portar per nom Gilda i tenia enganxada una fotografia publicit\xc3\xa0ria de la Hayworth. Aquest paper va consagrar l'actriu a la categoria d'estrella eterna del cel\xc2\xb7luloide. L'escena en la qual interpreta Put the Blame on Mame, en qu\xc3\xa8 es treu un guant, \xc3\xa9s una de les m\xc3\xa9s famoses de la hist\xc3\xb2ria del cinema, i el ballet d'Amado mio no es queda enrere."